Skíðasvæðið í Bláfjöllum var opnað í dag , í fyrsta sinn í vetur og eru sjö skíðalyftur opnar . Vetrarveður síðustu daga hefur komið sér vel fyrir skíðaáhugafólk en brekkurnar opnuðu klukkan tíu í morgun . „ Færið er á heimsklassafæri . Það eru níu stiga frost , það var troðið fyrir tíu klukkutímum þannig það er alveg sama hvert þú ferð í heiminum , þetta er best í heimi , “ segir Einar Bjarnason , rekstrarstjóri skíðasvæðisins . Snjórinn á svæðinu er þó ekki ýkjamikill . „ Norðanáttin sem kom hérna um daginn tók níutíu prósent af snjónum í burtu og þær brekkur sem eru opnar eru allar gerðar af snjótroðurum . Þannig ef horft er yfir fjallað er þetta eins og í útlöndum þar sem er snjókerfi , búið að blása snjó og grasið grænt við hliðina , nema það er grjót hjá okkur “ Fréttastofa ræddi við nokkra skíða - og brettakappa sem voru mjög ánægðir með opnunina . „ Ég er búin að bíða lengi , ég er búin að bíða síðan í sumar , " segir Ólöf Ýr Eyjólfsdóttir snjóbrettakappi . Stefán Frans tekur í sama streng . „ Það var hellað sko , ég var mjög glaður . Ég er búin að vera bíða eftir þessu , “ segir Stefán Frans . Mjög kalt er á svæðinu , eða níu stiga frost en það virðist ekki stöðva fólk frá því að renna sér niður brekkurnar . „ Nú erum við komnir í almenna opnun og það er opið fram að Þorláksmessu og þá fáum við tvo frídaga eða þrjá og svo opnum við aftur annan í jólum ׅ , “ segir Einar Bjarnason , rekstrarstjóri skíðasvæðisins .